CELEX: 62021TN0560
Language: el
Date: 2021-09-02 00:00:00
Title: Υπόθεση T-560/21: Προσφυγή-αγωγή της 2ας Σεπτεμβρίου 2021 — TB κατά ENISA

29.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 481/30
            
         
      Προσφυγή-αγωγή της 2ας Σεπτεμβρίου 2021 — TB κατά ENISA
      (Υπόθεση T-560/21)
      (2021/C 481/43)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: TB (εκπρόσωποι: L. Levi και N. Flandin, δικηγόροι)
      
         Καθού-εναγόμενος: Οργανισμός της Ευρωπαϊκής Ένωσης για την Κυβερνοασφάλεια (ENISA)
      
         Αιτήματα
      
      Η προσφεύγουσα-ενάγουσα (στο εξής: προσφεύγουσα) ζητεί από το Γενικό Δικαστήριο:
      
                  —
               
               
                  να ακυρώσει την απόφαση που έλαβε η επιτροπή επιλογής του ENISA να μη συμπεριληφθεί το όνομα της προσφεύγουσας στον κατάλογο επιτυχόντων για τη θέση προϊσταμένου μονάδας του γραφείου του εκτελεστικού διευθυντή (TΑ/AD 9) — Σχετ. ENISA-TA-70-AD- 2020-04·
               
            
                  —
               
               
                  να ακυρώσει την απόφαση που έλαβε η επιτροπή επιλογής του ENISA να μη συμπεριληφθεί το όνομα της προσφεύγουσας στον κατάλογο επιτυχόντων για τη θέση προϊσταμένου μονάδας των διοικητικών υπηρεσιών υποστήριξης (TN/AD 9) — Σχετ. ENISA TA71-AD-2020-05·
               
            
                  —
               
               
                  να ακυρώσει επίσης, κατά το αναγκαίο μέτρο, την απόφαση του καθού-εναγομένου, της 8ης Ιουνίου 2021, με την οποία απορρίφθηκε η διοικητική ένσταση της προσφεύγουσας, που ασκήθηκε βάσει του άρθρου 90, παράγραφος 2, του Κανονισμού Υπηρεσιακής Κατάστασης (στο εξής: ΚΥΚ), κατά των ανωτέρω αποφάσεων·
               
            
                  —
               
               
                  να επιδικάσει στην προσφεύγουσα χρηματική ικανοποίηση λόγω ηθικής βλάβης·
               
            
                  —
               
               
                  να καταδικάσει τον καθού-εναγόμενο στο σύνολο των δικαστικών εξόδων.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται ότι οι αποφάσεις που αφορούν το γραφείο του εκτελεστικού διευθυντή (στο εξής: ΓΕΔ) και τις διοικητικές υπηρεσίες υποστήριξης (στο εξής: ΔΥΥ) δεν είναι σύννομες, στο μέτρο που απορρέουν από την απόφαση της 5ης Αυγούστου 2020, για τη δημοσίευση προκήρυξης προς πλήρωση δύο κενών θέσεων προϊσταμένων μονάδας του ΓΕΔ και των ΔΥΥ, η οποία δεν είναι επίσης σύννομη.
               
            
                  2.
               
               
                  Με τον δεύτερο λόγο προβάλλεται παραβίαση της αρχής της χρηστής διοικήσεως και ανεπαρκής αιτιολογία των αποφάσεων ΓΕΔ και ΔΥΥ.
               
            
                  3.
               
               
                  Με τον τρίτο λόγο προβάλλεται ότι η απόφαση ΓΕΔ πάσχει από έλλειψη αμεροληψίας εκ μέρους της επιτροπής επιλογής και παρανομία — Παράβαση του άρθρου 41 του Χάρτη των Θεμελιωδών Δικαιωμάτων της Ευρωπαϊκής Ένωσης και παράβαση του άρθρου 14 της απόφασης MB/2013/6 του Διοικητικού Συμβουλίου του ENISA.